અમદાવાદ શહેરમાં અંદાજે ૪૫ હજારથી વધુ ગાય સહિતનું પશુધન છે પરંતુ તા.૧લી સપ્ટેમ્બરથી શરૂ થયેલી નોંધણીમાં હજુ માંડ ૧૧૦૦ પશનું જ રજિસ્ટ્રેશન નોંધાયું છે. અમદાવાદ મ્યુનિસિપલ કોર્પોરેશનનાં સત્તાવાળાઓ દ્વારા પશુપાલકોને તેમના ગાય સહિતનાં ઢોરનું રજિસ્ટ્રેશન કરાવવાની પ્રક્રિયા ગત તા.૧ સપ્ટેમ્બરથી હાથ ધરાઇ છે. હાઇકોર્ટની ગાઇડલાઇન મુજબ શહેરનાં હદ વિસ્તારમાં વસતા પશુપાલકો માટે ગાય સહિતનાં ઢોર સંબંધિત રજિસ્ટ્રેશન ફરજિયાત કરાયું છે. તેમ છતાં પશુપાલકોમાં રજિસ્ટ્રેશન અંગે ખાસ ઉત્સાહ નજરે પડતો નથી. જીપીએમસી એકટ તેમજ હાઇકોર્ટની ગાઇડલાઇન મુજબ તંત્ર દ્વારા સિવિક સેન્ટરમાં ગાય સહિતના ઢોરનાં રજિસ્ટ્રેશનની કામગીરી ચાલી રહી છે. આ રજિસ્ટ્રેશન માટેની અરજી સિવિક સેન્ટરમાંથી મળતી હોઇ પ્રતિ પશુદીઠ રૂ.ર૦૦ની રજિસ્ટ્રેશન ફી રખાઇ છે. જો કે શહેરનાં હદ વિસ્તારમાં વસતા પશુપાલકોમાં રજિસ્ટ્રેશન મામલે ઉદાસીનતા જોવા મળી છે.